
Arabidopsis thaliana glutation peroxidáz mutáns növények ozmotikus stressz toleranciájának vizsgálata

Az élőlényeket, köztük a növényeket, egész életük során különböző környezeti hatások érik. Ezek egy részének extrém változása káros lehet számukra, stresszorként jelentkezik, stresszt vált ki a növényi szervezetekben. Az optimálistól eltérő életkörülményekhez a növények alkalmazkodni kényszerülnek, védekeznek a káros hatások ellen, megváltoztatják anyagcsere folyamataikat, jelátviteli és génexpressziós változások következnek be. A stressz elleni védelem fontos résztvevői az antioxidánsok, melyeknek enzimatikus elemei közé tartozik a glutation peroxidáz is.
A növényi glutation peroxidázok (GPX) a H2O2 és szerves hidroperoxidok eliminálásában vesznek részt tioredoxin, mint redukáló komponens felhasználásával. Az ebbe a családba tartozó Arabidopsis thaliana AtGPX2 és AtGPX3 fehérjék szerepének vizsgálatát tűztük ki célul. Kísérleteink során olyan Arabidopsis inszerciós mutánsokat használtunk, melyekben az AtGPX2 vagy AtGPX3 kifejeződése csökkent. Vizsgáltuk a mutáns növények növekedését, a keletkező H2O2 és lipidperoxidációs melléktermékek mennyiségét 50-300 mOsm mannitollal és polietilén glikollal (PEG) előidézett ozmotikus stressz valamint 25-150 mM NaCl-dal kiváltott sóstressz jelenlétében. Az alkalmazott ozmotikumok eltérő módon hatottak a vizsgált paraméterekre, de a mutáns növények csak néhány esetben mutattak jelentősebb eltérést a Columbia vad típushoz képest. Két hetes csíranövények ozmotikus stressz kezelése esetén a mutánsokban alacsonyabb PEG koncentrációk hatására csökkent glutation mennyiséget, magasabb oxidált glutation arányt tapasztaltunk, míg NaCl hatására nőtt az össz aszkorbinsav és glutation mennyisége is, jelezve a növények antioxidáns védelmének aktiválódását. Az Arabidopsis-ban található glutation peroxidáz gének expresszióját kvantitatív valósidejű polimeráz láncreakció segítségével vizsgálva megállapítottuk, hogy más gének, pl. az AtGPX5 expressziója a mutánsokban megemelkedett kontroll körülmények között is, ami hozzájárulhatott a mutánsok ozmotikus stressztoleranciájának megőrzéséhez.



